  Виталий Пронин 5-тӥ июне 70 арес тырме Удмуртиысь калык художниклы, Россиысь дано художниклы Пётр Ёлкинлы. Пётр Ёлкин дор палъёсаз.«Как прекрасна земля и на ней человек!» - шуиз быдӟым ӟуч кылбурчи Сергей Есенин. Сыӵе ик сайкыт синъёсын дуннеез адӟе удмурт суредась. Пётр Васильевичлэн быдэс творчествоез пыӵамын адямиез но инкуазез яратонэн - котькуд суредысьтыз кисьтӥське югыт крезьгур, портретъёсаз шӧдӥське адямилэн лулпуш кужымез но данлыкез, пейзажъёсаз кырӟа удмурт инкуазь - соос шоры учкыса, астэ соку ик отын, со кызьпуос пӧлын шӧдӥськод. П. Ёлкин суреда сое, маин герӟаськемын солэн аслаз лулыз. - Искусство уг пӧрмы сямъёстэк, лулшӧдонтэк, - шуэ ачиз суредась. - Ваньмыз понна мон тау карисько ас калыкелы. Асьмеос узыресь калыкмылэн лулчеберетэныз, солэн аспӧртэмлыкеныз. Со вордӥськиз но будӥз удмурт гуртын - Дэри ёросысь Шудьялан. Крестьян семьяысь 12-тӥ пинал ваньмыныз ӵош быдэсъяз секыт ужез, ӧз тодылы эркиямез, со понна пиналысен валаз улон-питранэз, адямиосты, солэн потӥз паськытатэмез инвисъёсты - озьы со дышетскыны пыриз Удмурт пединститутысь художественно-графической факультетэ. Но соин гинэ ӧз буйга - тодон-валанзэ муромытон мылкыдыз вуттӥз сое СССР-ысь Художествоосъя академие, Ткачев вынъёслэн мастерскоязы. Дано академикъёсын Пётр Васильевич кема аръёс ӵоже кусыпъёс возиз, дышетӥсьёсызлэсь котьку но вылӥ дунъет басьтылӥз. Пусйыны кулэ, Пётр Ёлкин - суредась гинэ ӧвӧл, со котьку тунсыкъяське политикаен, удмурт движениен. Огвакытэ вал Вылӥ Кенешлэн депутатэз, кивалтӥз шаерысьтымы Художникъёслэн огазеяськонэнызы. Аслаз ужъёсыныз вуылӥз Венгрие, Финляндие, Америкае, Вьетнаме, Африкае. Котькытын со данъялляз удмуртлыкез, ас понназ усьтылӥз мурт кунъёсысь адямиосты - кылдытъяз быдэс сериос. 2011-тӥ арын П. Ёлкинлэн ужъёсыныз альбом потӥз, отчы пыризы лачак портретъёс, пейзажъёс, натюрмортъёс но тодмо адямиослэн зарисовкаоссы.[gallery link="file" ids="20795,20794,20796,20793,20797,20798"]* * * Таизлы юбилеезлы сӥзьыса, художниклэн бадӟым адӟытонэз усьтӥськоз Суредан искусствоосъя музейын 7-тӥ июне. П. Ёлкинлэсь ужъёссэ озьы ик учкыны луоз Ижысь медициная кун академилэн 1-тӥ корпусысьтыз - татын усьтӥськиз учёной медикъёслэн портретъёсынызы галерея. Россиысь дано художник Пётр Ёлкин верамъя, врачъёсын со кемалась эшъяське ини, Пётр Васильевичлэн кузпалыз Валентина Семёновна но - эмчи. Ас вакытаз усточи суредаз нырысетӥ удмурт профессоръёслэсь, шаерысьтымы тодмо врачъёслэсь Александра Перевозчиковалэсь но Семён Ворончихинлэсь портретъёссэс. Ог 15 ар талэсь азьло Ижысь медициная кун академилэн ректорез Николай Стрелков ӵектӥз таӵе галерея кылдытыны. - Галереяын 32 портрет, котькуд суред сьӧрын - адямилэн улонэз, - вера Пётр Ёлкин. - Мон гажасько визьмо, ужась но ас тодон-валанэнызы, тыршеменызы вормонъёс басьтэм муртъёсты. Та профессоръёс ӵапак сыӵеесь. Врачъёс туж визьмоесь, соос адямилэсь улонзэ утё. Нош эмъясьёсты дышетыны эшшо но бадӟым тодон-валан кулэ. Та профессоръёсты суредакум, мынам аслам но сюлэм узырлыке будӥз. Ижысь медициная кун академиын портретъёсын галереяез усьтон дыръя.Выль галереяез усьтонын вал Анголаысь егитъёс но - соос асьме медакадемиын дышетско. Соосты адӟыса, Пётр Ёлкинлэн тодаз лыктӥз лымшор Африкаысь кунэ вуылэмез. - Со вакытэ отын ожъёс мыно вал, озьы ке но валай: музъем вылысь та одӥгез чебер инты. Отын уно портретъёс лэсьтӥ. Мон понна тужгес бадӟым дунъет вал, куке мынэсьтым суредъёсме калык малпаз, Анголаысь суредась быдэстӥз шуыса, озьыен, мон зэмзэ но усьтыны быгатӥ та паймымон адямиосты, - тодаз вайиз Пётр Васильевич. Кыӵе мылкыдын пумита художник юбилейзэ? - Шумпотон но мӧзмыт мылкыдъёсын, - вера Пётр Васильевич. - Шум-потӥсько, 70 арес тырме ни шуыса, мон пыд йылам, ужасько али, вань мае калыклы возьматыны. Малы мӧзмытгес? 70 арес - со трос ини, валасько, искусствоен вырыны дыры пумен ичигес кыле шуыса. Но творчество пӧлы выем адямиослы со улыны уг люкеты. Азьло но, али но шуисько: мон туж шудо адями. Суредъёсме учкыса, тросэз верало, ужъёсы югытэсь, сайкытэсь шуыса. Мон адямиосты яратӥсько, со бордын, дыр, мугез. Инкуазез-а, адямиез-а дэра вылэ пуктӥськод, аслэсьтыд лул-сюлэмдэ усьтӥськод, кузьмаськод. Тужгес но шумпотӥсько адямиез гажаса суреданы быгатэмелы. Россиысь дано врач, профессор Владимир Савельев: - Пётр Ёлкинэз тодӥсько ни 1970-тӥ аръёсысен. Мон соку мединститутын аспирант вал, нош Пётр Васильевич кафедрае ветлӥз удмурт профессорлэсь, хирурглэсь Семён Ворончихинлэсь портретсэ суреданы. Ми соин али но ӵем пумиськылӥськом. Пётр Васильевич - котьмае тодыны тыршись адями, соин ик солэн творчествоез тунсыко. Талант но призвание гинэ сётэ бадӟымесь емышъёс, соиз но, таиз но художниклэн тырмыт. Филология наукаосъя доктор, писатель Василий Ванюшев: - Пётр Васильевич мынэсьтым но портретме лэсьтӥз. Кема ӧй пукы, ӝог суредаз, ужез кельшиз. Монэ паймытэ солэн адямиез мур шӧдыны быгатонлыкез. Со суредано муртлэсь туссэ гинэ уг гожты, мылкыдзэ, кужымзэ, пуш дуннезэ усьтэ. Пётр Ёлкин быдэс дуннеез котыртӥз, шуыны луоз, со но юрттэ усточилы пӧртэм калыкъёслэсь сямзэс возьматыны, суредан искусствозэ узырмытыны. Мон шумпотӥсько, бадӟым художникен огвакытэ улӥсько шуыса. История наукаосъя доктор, этнограф Владимир Владыкин: - Дуннеын уно художникъёс, но Пётр Ёлкин кадез ӧвӧл ни, дыр. Со монэ паймытэ бадӟым талантэныз, ӟеч мылкыдыныз, дугдылытэк ужаменыз но мур творчествоеныз. Кемалась эшъяськиськом бере, тодӥсько, Пётр Васильевич котьку но котькытын суредаське, киысьтыз блокнотэз но карандашез уг усьыло, мунчоын-а со яке самолётын-а. Пётр Васильевич узыр адями: кытчы гинэ со вуылэмын, мае гинэ адӟемын ӧвӧл. Ӵапак со паймымон чебер дуннеез ик усьтэ адямиослы но. Удмуртиысь калык художник ужа, паймытэ, шумпоттэ, мед луоз озьы азьланяз но. Удмуртиысь калык художник Семён Виноградов: - Пётр Ёлкин туж трос ужа, арысь аре солэн суредъёсыз золэсьгес но золэсьгес луо. «Удмуртия» издательствоын творчествоезлы сӥзем книгаез потӥз. Та альбоме пыремын усто ужъёсыз, сое учкыса, валаськод: тон азьын бадӟым художник. Мыным тунсыко солэн выль суредъёсыз, соин ик юбилеезлы сӥзем выставкаяз одно ик ветло. Зинаида Рябинина, Галина Семёнова  Теги: ПётрЁлкин  